[bookmark: _GoBack]Regjeringen Stoltenberg II oppnevnte 21. juni 2013 et utvalg for å utrede muligheter og utfordringer knyttet til framveksten av MOOC (Massive Open Online Courses) og lignende tilbud. Utvalget leverte 16. juni 2014 rapporten “MOOC til Norge – Nye digitale læringsformer i høyere utdanning”. Under følger et sammendrag av rapporten. Rapporten er på 110 sider, og at jeg har måttet velge bort mye informasjon da jeg skrev sammendraget. Jeg har valgt å fokusere på de punktene jeg selv ser som sentrale. Her vil det være uenighet, og mange vil mene at det er helt andre deler av rapporten som bør løftes frem. Jeg har derfor valgt å lenke inn i rapporten etter hvert avsnitt i sammendraget, slik at det skal være kort vei inn til hoveddokumentet. Jeg har dessuten lagt lenker til hele rapporten i bunnen av dette dokumentet.  

MOOC til Norge – Nye digitale læringsformer i høyere utdanning (sammendrag)

Utvalgets mandat. Det har de siste årene vært en rask framvekst av Massive Open Online Courses (MOOC) ved institusjoner for høyere utdanning. Særlig ser vi denne utviklingen i USA, med Stanford, Harvard og MIT i spissen av utviklingen. Utvalget som står bak rapporten “MOOC til Norge” skal utrede hvilke muligheter og utfordringer som følger av framveksten av MOOC. Utvalget skal også gi anbefalinger om hvordan norske myndigheter og institusjoner skal forholde seg til utviklingen og bruke de mulighetene den nye teknologien gir. Les om utvalgets sammensetning og mandat.

Hva er MOOC? MOOC er et åpent, gratis utdanningstilbud på nett. Studenter trenger bare nettilgang, ingen forkunnskaper. Innholdet varierer, men et typisk MOOC-tilbud vil bestå av videostreaming av undervisning, quiz-tester, medstudent-vurderinger og multiple choice-eksamen. Studietilbudene er skalerbare med hensyn til antall deltakere. 
I sin definisjon av MOOC har utvalget bak rapporten også valgt å inkludere tilsvarende online-tilbud som opererer med kursavgift og kvalifikasjonskrav. Les mer om utvalgets definisjon av MOOC. 

Hvorfor har MOOC vokst fram (særlig om USA og Sør-Europa)? Utvalget peker på tre sentrale drivkrefter bak fremveksten av MOOC: 1. studentenes eget ønske. 2. utvikling og demokratisering. Det er et ønske om høyere utdanning verden over, også i fattige land, der tilgang til tradisjonelle utdanningsinstitusjoner er begrenset. 3. ressurseffektivitet. De økonomiske krisene i Europa og USA har medført et krav om kostnadseffektivitet i utdanning. 

Ifølge rapporten kan nettbasert utdanning ses som en såkalt "disruptiv innovasjon", det vil si et konkurrerende tilbud til det bestående og dominere produktet, men ofte med lavere produksjonskostnader og av lavere kvalitet. På grunn av de lave kostnadene vil slike disruptive innovasjoner ofte vokse seg store og ta over det markedet der de begynte som utfordrere. Når de store utdanningsinstitusjonene i USA i så stor grad satser på MOOC, kan dette ses som et ønske om å komme denne nett-revolusjonen i møte, og å styre og lede MOOC-utviklingen heller enn å bli utkonkurrert av den. Les mer om MOOC i et samfunnsperspektiv.

MOOC i Norge. Norge har andre utfordringer enn USA. For eksempel gjør offentlig finansiert utdanning at krav om kostnadseffektivisering fra studenter ikke er der. Likevel, mener utvalget, Norge er et høykostandsland som bør drive “benchmarking” med de beste. Dersom norske utdanningsinstitusjoner skal kunne møte kravene fra arbeidslivet og hevde seg internasjonalt i konkurransen om studentene, må de utforske og utnytte de mulighetene MOOC gir. Utvalget anbefaler derfor at nasjonale myndigheter må legge til rette for økt digitalisering av høyere utdanning gjennom utvikling av MOOC. Satsingen bør være på 130–380 millioner årlig og bør strekke seg over en femårsperiode. Les mer om detaljene i utvalgets femårssatsing på MOOC. 

Kvalitet og læringsutbytte i MOOC. NOKUT har den senere tid arbeidet med kvalitetssikring av nettbasert høyere utdanning. NOKUT legger vekt på at MOOC-undervisning må være forankret i kvalifikasjonsrammeverket, altså at undervisningen må ta utgangspunkt i hva studenten skal lære. NOKUT vektlegger også at de teknologiske verktøyene først og fremst skal velges ut fra pedagogiske hensyn. Utvalget stiller seg bak konklusjonene til NOKUT. Utvalget peker på at digitale verktøy gir nye muligheter når det gjelder vurdering og eksamen, for eksempel eksaminering av store grupper. Det blir dessuten nye muligheter for å vurdere kompetanse som det tidligere har vært vanskelig å vurdere, for eksempel realkompetanse. Utvalget mener derfor at det i utviklingen av norske MOOC-tilbud må rettes stor oppmerksomhet mot eksamen. Les mer om kvalitetssikring av MOOC og de ulike aktørene som arbeider med dette.

MOOC og studiepoeng. Om en norsk akkreditert institusjon tilbyr MOOC med eksamen og studiepoeng, er det regelverket for høyere utdanning som gjelder. En norsk MOOC med eksamen og studiepoeng gir vanlig karakterutskrift, og det aktuelle emnet kan inngå som del av grad og gi krav til fritak fra tilsvarende eksamen ved en annen institusjon. MOOC med eksamen og studiepoeng fra en utenlandsk institusjon, som søkes godkjent i norsk grad, må vurderes på samme måte som andre emner tatt i utlandet. Les mer om MOOC i norsk høyere utdanning.

Arbeidslivets kompetansebehov. Utvalget trekker frem en NIFU-rapport som viser at de fleste norske bedrifter opplever økte kompetansekrav. Vi ser her en utvikling mot at bedriftene forsøker å dekke dette behovet gjennom etterutdanning av sine ansatte. Ifølge innspill fra de store arbeidslivsorganisasjonene vil MOOC her kunne spille en rolle. MOOC gir bedre mulighet for desentralisert utdanning ved siden av arbeid. MOOC er dessuten fleksibelt, og man vil kunne tilpasse etterutdanningstilbudene etter bedriftenes skiftende behov. Utvalget anbefaler at MOOC blir brukt som virkemiddel i arbeidet med etterutdanning, og at universiteter og høyskoler her fungerer som fasilitator og kompetansemegler for arbeidslivet. Les mer om MOOC og arbeidslivets kompetansebehov.

